Man gevonnis ná moord op sakemanIgnat en sy vrou op hul troudag. Foto: Facebook. ŉ 25-jarige man is Maandag in die Sheshego-streekshof buite Polokwane in Limpopo swaar gestraf vir die moord op die sakeman Ignat Oosthuizen in 2015. Lt.kol. Moatshe Ngoepe, provinsiale woordvoerder van die polisie, het gesê Alex Talent Chauke is tot lewenslange tronkstraf gevonnis vir moord. “Hy is ook tot 15 jaar tronkstraf gevonnis vir huisbraak met die doel om te roof, 15 jaar vir poging tot moord, vyf jaar vir ontsnapping uit aanhouding en vyf jaar vir huisbraak en diefstal,” het Ngoepe gesê. Oosthuizen is op 5 Mei 2015 in sy meenthuis in die Serala View-veiligheidswoonbuurt vermoor. Hy is voor sy vrou, Simoné, met ŉ mes doodgesteek. Hy is op die toneel dood. Simoné is ook met die mes gesteek en beseer. Die egpaar is in 2012 getroud. Chauke is kort ná die moord in Bokstraat in die middestad van Polokwane in hegtenis geneem. Lt.genl. Nneke Ledwaba, provinsiale polisiekommissaris, het die ondersoekspan geloof vir hul toewyding in die saak. Hy het die vonnis verwelkom.